b'\n_START_ARTICLE_\nPeter Reberc\n_START_SECTION_\n\xc5\xbdivljenjepis\n_START_PARAGRAPH_\n2. novembra 1989, ko se je dotedanje Slovensko kr\xc5\xa1\xc4\x8dansko socialno gibanje preoblikovalo v stranko Slovenski kr\xc5\xa1\xc4\x8danski demokrati (SKD), je bil Reberc izvoljen za \xc4\x8dlana izvr\xc5\xa1nega odbora SKD, \xc4\x8dez dva tedna pa je postal glavni tajnik stranke._NEWLINE_Leta 1990 je bil v starosti 24 let izvoljen v Skup\xc5\xa1\xc4\x8dino Republike Slovenije._NEWLINE_V za\xc4\x8detku diplomatske kariere je deloval na Veleposlani\xc5\xa1tvu Republike Slovenije pri Svetem sede\xc5\xbeu; med drugim je od leta 1997 do 1998 bil odpravnik poslov. Je prvi slovenski diplomat, ki je opravil specializacijo iz diplomacije na Diplomatski \xc5\xa1oli \xc5\xa0panije. V \xc5\xa0paniji je do\xc5\xa1tudiral tudi magisterij. 23. januarja 2007 ga je tedanji predsednik Republike Slovenije Janez Drnov\xc5\xa1ek imenoval za veleposlanika Republike Slovenije v \xc5\xa0paniji. Avgusta 2010 je policija proti njemu vlo\xc5\xbeila kazensko ovadbo zaradi suma storitve gospodarskih kaznivih dejanj, saj naj bi v \xc4\x8dasu mandata v \xc5\xa0paniji pretirano oziroma sumljivo porabljal denar. \xc5\xbde sredi istega meseca ga je (pol leta pred koncem mandata) z mesta veleposlanika odpoklical predsednik Slovenije Danilo T\xc3\xbcrk; odpoklic je nastopil z dnem 31. avgusta. Vrnil se je v notranjo slu\xc5\xbebo zunanjega ministrstva, kjer pa je ostal do 13. oktobra istega leta, ko je bil odpu\xc5\xa1\xc4\x8den. Del o\xc4\x8ditkov iz obto\xc5\xbenice je pred sodnim epilogom zastaral, preostanek obto\xc5\xbebe pa je bil zavr\xc5\xbeen, ker po mnenju sodi\xc5\xa1\xc4\x8da zaradi psihi\xc4\x8dne motnje ni bil razsoden._NEWLINE_Bil je tudi sodni tolma\xc4\x8d za \xc5\xa1pan\xc5\xa1\xc4\x8dino, hrva\xc5\xa1\xc4\x8dino, angle\xc5\xa1\xc4\x8dino, nem\xc5\xa1\xc4\x8dino in italijan\xc5\xa1\xc4\x8dino._NEWLINE_Zaradi po njegovem mnenju la\xc5\xbenih obto\xc5\xbeb in postopkov proti njemu je sedaj v teku postopek zoper Republiko Slovenijo pred Delovnim in socialnim sodi\xc5\xa1\xc4\x8dem v Ljubljani.'